ସୁନା ଦୋକାନୀଙ୍କ ଉପରକୁ ହୋଇଛି ଗୁଳିମାଡ଼। ଲୁଟ୍ ଉଦ୍ଦେଶ୍ୟରେ ଏହି ଗୁଳିମାଡ଼ ହୋଇଥିବା ବେଳେ ସେ ଚିକିତ୍ସାଧିନ ଅବସ୍ଥାରେ ମୃତ୍ୟୁବରଣ କରିଛନ୍ତି। ସେହିପରି ଅନ୍ୟ ଜଣେ ସ୍ଥାନୀୟ ବାସିନ୍ଦା ମଧ୍ୟ ଗୁଳିମାଡ଼ରେ ଗୁରୁତର ହୋଇ ଚିକିତ୍ସିତ ହେଉଛନ୍ତି। ସୋମବାର ସକାଳ ପ୍ରାୟ ୯ଟା ବେଳେ ସୁନ୍ଦରଗଡ଼ ଜିଲ୍ଲା ବଡ଼ଗାଁ ଥାନା ବଡ଼ଗାଁ ବସଷ୍ଟାଣ୍ଡ୍ ନିକଟରେ ଏହି ଘଟଣା ଘଟିଛି। ମୃତକ ହେଲେ ସୁନା ଦୋକାନ ମାଲିକ ରୋହିତ ବର୍ମା। ଗୁରୁତର ଅବସ୍ଥାରେ ସରୋଜ ଦାସଙ୍କୁ ଡାକ୍ତରଖାନାରେ ଭର୍ତ୍ତି କରାଯାଇଛି।
ଚାକିରି କରାଇ ଦେବା ଓ ମେଡିକାଲ୍ ସିଟ୍ରେ ନାମ ଲେଖାଇ ଦେବା ଭଳି ଠକ ଏବେ ରାଜଧାନୀରେ ସକ୍ରିୟ। ଗତ କିଛି ମାସ ମଧ୍ୟରେ ଏକାଧିକ ଘଟଣାରୁ ଏହା ସ୍ପଷ୍ଟ ହୋଇଛି। ଚଳିତ ମାସରେ ରାଜଧାନୀରେ ଚାକିରି, ମେଡିକାଲ୍ କଲେଜରେ ନାମ ଲେଖାଇବା ଭଳି ୩ଟି ରାକେଟ୍ ସମ୍ପର୍କରେ ଅଭିଯୋଗ ହୋଇଛି। ଦୁଇ ସପ୍ତାହ ତଳେ ଏମ୍କେସିଜିରେ ନାମ ଲେଖାଇ ଦେବା କହି ଜଣଙ୍କଠାରୁ ୧୫ ଲକ୍ଷ ଟଙ୍କା ଠକେଇ ଅଭିଯୋଗ ହୋଇଥିଲା। ଏହି ଘଟଣାରେ ନୂଆପଲ୍ଲୀ ଥାନା ପୋଲିସ ୱେବ୍ପୋର୍ଟାଲ୍ର ସ୍ବତନ୍ତ୍ର ପ୍ରତିନିଧି ଭାବେ କାର୍ଯ୍ୟ କରୁଥିବା ଜଣେ ଯୁବକକୁ ଗିରଫ କରି କୋର୍ଟ ଚାଲାଣ କରିଥିଲା। ସେହିପରି ଗତ ସପ୍ତାହରେ ରେଳବାଇ ଏବଂ ପୋଲିସରେ ଚାକରି କରାଇଦେବା ଲାଗି ଏକ ରାକେଟ୍ ଚଳାଉଥିବା ସରୋଜ କୁମାର ଜେନା ନାମକ ଜଣେ ଯୁବକକୁ ଧଉଳି ଥାନା ପୋଲିସ ଗିରଫ କରିଥିଲା। ଏବେ ସରୋଜକୁ ହେପାଜତରେ ଆଣି ପଚରାଉଚରା ଚଳାଇଛି। ସରୋଜ ତାହାର ବାନ୍ଧବୀ ସହିତ ମିଶି ଦୀର୍ଘ ଦିନ ହେବ ଏହି ରାକେଟ୍ ଚଳାଇଥିବା ପୋଲିସ ତଦନ୍ତ ବେଳେ ଜାଣିବାକୁ ପାଇଛି। ରାଜଧାନୀରେ ଆଉ ଏକ ମେଡିକାଲ୍ ସିଟ୍ ନାମ ଲେଖା ରାକେଟ୍ ଘଟଣା ପଦାକୁ ଆସିଛି। ଭୁବନେଶ୍ବରରେ ଥିବା ଏକ ଘରୋଇ ମେଡିକାଲ୍ କେଲଜରେ ନାମ ଲେଖାଇ ଦେବା ଲାଗି କହି ଏହି ରାକେଟ୍ ଜଣେ ବ୍ୟକ୍ତିଙ୍କଠାରୁ ୧୩ ଲକ୍ଷ ୨୦ ହଜାର ଟଙ୍କା ଠକି ନେଇଥିବା ନେଇ ସହିଦନଗର ଥାନାରେ ଅଭିଯୋଗ ହୋଇଛି। ବୌଦ୍ଧ ଜିଲାର ବୁଦ୍ଧଦେବ ସିଂହ ନାମକ ବ୍ୟକ୍ତିଙ୍କର ପୁଅକୁ ମେଡିକାଲ୍ ସିଟ୍ରେ ନାମ ଲେଖାଇ ଦେବା ଲାଗି ପ୍ରଲୋଭିତ କରି ଏହି ୫ ଜଣିଆ ରାକେଟ୍ ୧୩.୨ ଲକ୍ଷ ଟଙ୍କା ପର୍ଯ୍ୟାୟକ୍ରମେ ଠକେଇ ନେଇଥିବା ସେ ଅଭିଯୋଗ କରିଛନ୍ତି।
ମିଆଁମାରରେ ନରସଂହାର ଘଟି ୧୮ ଜଣ ଲୋକଙ୍କ ଜୀବନ ଯାଇଛି। ଏଥିସହିତ ୩୦ରୁ ଊର୍ଦ୍ଧ୍ବ ଲୋକ ଆହତ ହୋଇଥିବା ନେଇ ସୂଚନା ଆସିଛି। ଅଙ୍ଗ ସାନ ସୁ କୀଙ୍କ ନିର୍ବାଚିତ ସରକାରକୁ ଗତ ଫେବ୍ରୁଆରୀ ୧ ତାରିଖରେ ଦେଶର ସେନାବାହିନୀ ଗାଦିଚ୍ୟୁତ କରିବା ପରେ ଦେଶର ଅସନ୍ତୁଷ୍ଟ ଜନସାଧାରଣ ରାଜରାସ୍ତାକୁ ଓହ୍ଲାଇଛନ୍ତି। ପ୍ରତିଦିନ କୌଣସି ନା କୌଣସି ଠାରେ ଜନତାନିର୍ବାଚିତ ସରକାରକୁ ଫୁଣି ଥରେ ଫେରାଇ ଆଣିବା ଦାବିରେ ଆନ୍ଦୋଳନ ଜାରି ରଖିଛନ୍ତି। ତେବେ ଆନ୍ଦୋଳନ ଶାନ୍ତିପୂର୍ଣ୍ଣ ରହିଥିଲା ବେଳେ ସୁରକ୍ଷାକର୍ମୀ ରବିବାର ସେମାନଙ୍କ ଉପରକୁ ଗୁଳିଚାଳନା କରିବାରୁ ୧୮ ଜଣଙ୍କ ପ୍ରାଣହାନି ଘଟିଛି। ୟାଙ୍ଗୁନ, ଦାୱଇ, ମଣ୍ଡାଲୟା, ମୈକ, ବାଗୋ ଓ ପୋକକୁ ସହରରେ ଆନ୍ଦୋଳନକାରୀ ଶାନ୍ତିପୂର୍ଣ୍ଣ ଭାବେ ବିକ୍ଷୋଭ କରୁଥିଲା ବେଳେ ସୁରକ୍ଷାକର୍ମୀ ସେମାନଙ୍କୁ ଛତ୍ରଭଙ୍ଗ କରାଇବା ପାଇଁ ଗୁଳିଚାଳନା କରିଥିବା ପ୍ରତ୍ୟକ୍ଷଦର୍ଶୀ କହିଛନ୍ତି।
ପାକିସ୍ତାନ ରାଜଧାନୀ ଇସଲାମାବାଦର ଉପକଣ୍ଠରେ ଶନିବାର ବିଳମ୍ବିତ ରାତି ଏକ ଅଭାବନୀୟ ଘଟଣା କ୍ରମେ ୩ ଜଣ ଲୋକଙ୍କ ଜୀବନ ଯାଇଛି। ଅଜଣା ଆତତାୟୀ ଆଖିବୁଜା ଗୁଳି ଚଳାଇବା ଫଳରେ ଏହି ୩ ଜଣଙ୍କ ପ୍ରାଣବାୟୁ ଉଡ଼ିଯାଇଛି। ମୃତକମାନଙ୍କ ମଧ୍ୟରେ ଜଣେ ମୌଲବୀ ରହିଥିବା ବେଳେ ଅନ୍ୟ ଦୁଇ ଜଣଙ୍କ ମଧ୍ୟରୁ ଜଣେ ଉକ୍ତ ମୌଲବୀଙ୍କ କୁନି ପୁତ୍ର ଏବଂ ଆର ଜଣକ ଛାତ୍ର ବୋଲି ଜଣାପଡ଼ିଛି। ଶନିବାର ବିଳମ୍ବିତ ରାତିରେ ମୌଲବୀ ଜଣକ ନିଜର ୧୩ ବର୍ଷର ପୁଅ ଓ ଅନ୍ୟ ଜଣେ ଛାତ୍ରଙ୍କ ସହ କାର୍ ନିକଟକୁ ଯାଉଥିବା ବେଳେ ଅଚାନକ ୩ ଜଣ ଆତତାୟୀ ସେମାନଙ୍କ ଉପରକୁ ଗୁଳି ଚଳାଇଥିଲେ। ଏଥିରେ ୩ ଜଣଯାକ ଗୁରୁତର ଭାବେ ଆହତ ହୋଇଥିଲେ। ଗୁଳିମାଡ଼ କରି ଉକ୍ତ ଆତତାୟୀମାନେ ଘଟଣାସ୍ଥଳରୁ ତୁରନ୍ତ ଫେରାର ହୋଇଯାଇଥିଲେ। ଆହତ ତିନି ଜଣଙ୍କୁ ଡାକ୍ତରଖାନା ନିଆଯାଇଥିଲେ ହେଁ ସେଠାରେ ଡାକ୍ତର ସେମାନଙ୍କୁ ମୃତ ଘୋଷଣା କରିଥିଲେ।
ଗତକାଲି ବିଳମ୍ବିତ ରାତିରେ ମନ୍ଦିରରେ କଳାକନା ବୁଲାଇ ଦେଇଛନ୍ତି ଡକାୟତ। ପୁଣି ଗୋଟିଏ ନୁହେଁ, ଦୁଇଟି ମନ୍ଦିରରେ ଲୁଟ୍ପାଟ୍ କରିଛନ୍ତି ଲୁଟେରା। କନ୍ଧମାଳ ଜିଲ୍ଲା ବାଲିଗୁଡ଼ାରେ ଥିବା ଜଗନ୍ନାଥ ଓ ଦକ୍ଷିଣ କାଳୀ ମନ୍ଦିରରୁ ହୋଇଛି ଲୁଟ୍। ଜଗନ୍ନାଥ ମନ୍ଦିରର ହୁଣ୍ଡି ଭାଙ୍ଗି ସୁନା ଅଳଙ୍କାର ସହ ଟଙ୍କା ଚୋରି କରି ନେଇଥିବା ବେଳେ ଦକ୍ଷିଣ କାଳୀ ମନ୍ଦିରରୁ ମା'ଙ୍କ ସୁନା ଅଳଙ୍କାର ଚୋରି କରି ନେଇଛନ୍ତି ଡକାୟତ। ସିସିଟିଭିରେ ଲୁଟ୍ର ଦୃଶ୍ୟ କଏଦ ହୋଇଥିବାବେଳେ ପୋଲିସ୍ ଘଟଣାର ତଦନ୍ତ ଆରମ୍ଭ କରିଛି।
ବହୁ ଚର୍ଚ୍ଚିତ ସିସୋର ଚିଟ୍ଫଣ୍ଡ ଠକେଇ ମାମଲାରେ ହେବାକୁ ଯାଉଛି ଆଉ ଏକ ବଡ଼ କାର୍ଯ୍ୟାନୁଷ୍ଠାନ। ସିସୋରର ୬୫୦ କୋଟି ଟଙ୍କାର ସ୍ଥାବର ଏବଂ ଅସ୍ଥାବର ସମ୍ପତ୍ତି ବାଜ୍ୟାପ୍ତି ଲାଗି ଶୁକ୍ରବାର ସ୍ବତନ୍ତ୍ର ଚିଟ୍ଫଣ୍ଡ ଅଦାଲତ ନିର୍ଦେଶ ଦେଇଛନ୍ତି। ବାଜ୍ୟାପ୍ତି ହେବାକୁ ଥିବା ସମ୍ପତ୍ତି ମଧ୍ୟରେ ୧ କୋଟି ୮୮ ଲକ୍ଷ ୭୫ ହଜାର ବ୍ୟାଙ୍କ୍ ଜମା ସମେତ ୨୨୧ ଏକର ଜମି, ୪ ଗାଡି, ୧୩୮୫ ଗ୍ରାମ ସୁନା, ୨ କ୍ବିଣ୍ଟାଲ୍ ରୁପା ସାମିଲ୍ ଅଛି। ଏହି ସବୁ ସମ୍ପତ୍ତିକୁ ବାଜ୍ୟାପ୍ତି କରାଯିବା ପରେ ଏହାକୁ ସର୍ବସାଧାରଣରେ ନିଲାମ କରାଯିବ। ନିଲାମ ଅର୍ଥକୁ ସଂସ୍ଥା ଦ୍ବାରା କ୍ଷତିଗ୍ରସ୍ତ ହୋଇଥିବା ଜମାକାରୀମାନଙ୍କୁ ପ୍ରଦାନ କରିବାକୁ କୋର୍ଟ ନିର୍ଦେଶ ଦେଇଛନ୍ତି।
ଲାଞ୍ଚନେଇ ଭିଜିଲାନ୍ସ ହାତରେ ଧରାପଡ଼ିଛନ୍ତି ଢ଼େଙ୍କାନାଳ ଜିଲ୍ଲା ନିହାଲପ୍ରସାଦ ଥାନା ଅଧିକାରୀ ଚିତ୍ତରଞ୍ଜନ ବେହେରା। ଏକ ଯୌତୁକ ନିର୍ଯାତନା ମାମଲାକୁ ରଫାଦଫା କରିବା ପାଇଁ ନିହାଲପ୍ରସାଦ ଗ୍ରାମର ଅଇଁଠା ସେଠୀଙ୍କ ଠାରୁ ୬ ହଜାର ଟଙ୍କା ଲାଞ୍ଚ ନେଉଥିବା ବେଳେ ଭିଜିଲାନ୍ସ ହାତରେ ଧରାପଡ଼ିଛନ୍ତି। ଲାଞ୍ଚ ଟଙ୍କା ସହ ଜଣେ ହୋମ୍ଗାର୍ଡକୁ ମଧ୍ୟ ଭିଜିଲାନ୍ସ ଟିମ୍ କାବୁ କରିଛି। ଆଇଆଇସିଙ୍କୁ ଗିରଫ କରାଯାଇଥିବା ମଧ୍ୟ ସୂଚନା ମିଳିଛି।
ପାଟଣାଗଡ଼ ପାର୍ସଲ ବୋମା ବିସ୍ଫୋରଣ ଘଟଣାର ମୁଖ୍ୟ ଅଭିଯୁକ୍ତ ପୁଞ୍ଜିଲାଲ ମେହେରର ଓକିଲ ପାଟଣାଗଡ଼ ଏଡିଜେ କୋର୍ଟରେ ଦାଖଲ କରିଥିବା ପିଟିସନ ଖାରଜ ହୋଇଯାଇଛି।
ପାଖାପାଖି ୨ ଲକ୍ଷ ଟଙ୍କା ଠକି ନେଇଥିବା ଜଣେ ସାଇବର ଠକକୁ ଗିରଫ କରିଛି ଅନୁଗୁଳ ପୋଲିସ। ଗିରଫ ବ୍ୟକ୍ତି ଜଣଙ୍କ ହେଲେ ପଶ୍ଚିମବଙ୍ଗ ବର୍ଦ୍ଧମାନ ଜିଲ୍ଳାର ମାନୀର ମିଆ। ତା ପାଖରୁ ଏକ ଏଫ-୭ ଆପୋ ମୋବାଇଲ ଫୋନ ଜବତ ହୋଇଛି। ଅନୁଗୁଳ ଜିଲ୍ଲା ଏନ୍ଟିପିସି ଥାନା କଣିହାଁ ସିଆଇଏସ୍ଏଫ୍ ୟୁନିଟ୍ର ହେଡ କନେଷ୍ଟବଳ ସଞ୍ଜୟ ନାରଜିନାରିଙ୍କ ପାଖରୁ ସାଇବର ଠକ ମାନେ ୨ ଲକ୍ଷ ୪ ହଜାର ୯୯୦ ଟଙ୍କା ଠକି ନେଇଥିଲେ। ଏଥିନେଇ ଏନ୍ଟିପିସି ଥାନାରେ ଲିଖିତ ଅଭିଯୋଗ ହେବା ପରେ ପୋଲିସ ଏକ ମାମଲା ରୁଜୁ କରି ଛାନ୍ଭିନ୍ ଆରମ୍ଭ କରିଥିଲା।
ଚେନ୍ନାଇ-ମାଙ୍ଗାଳୁରୁ ସୁପରଫାଷ୍ଟ ଏକ୍ସପ୍ରେସ ଟ୍ରେନ୍ରୁ ବିପୁଳ ପରିମାଣର ବିସ୍ଫୋରକ ସାମଗ୍ରୀ ଜବତ ହୋଇଥିବା ଜଣାପଡିଛି। ଶୁକ୍ରବାର ତିରୁର ଏବଂ କୋଝିକୋଡ଼ ମଧ୍ୟରେ ଯାତାୟାତ କରୁଥିବା ଏହି ଟ୍ରେନ୍ରେ ରେଳବାଇ ସୁରକ୍ଷା ବଳ (ଆର୍ପିଏଫ୍)ର ଏକ ସ୍ୱତନ୍ତ୍ର ସ୍କ୍ବାଡ୍ ଅଚାନକ ତନଖି କରୁଥିବା ସମୟରେ ଜିଲେଟିନ୍ ଷ୍ଟିକ୍ ଓ ଡିଟୋନେଟର୍ ସମେତ ବିପୁଳ ପରିମାଣର ବିସ୍ଫୋରକ ସାମଗ୍ରୀ ଜବତ କରିଛି। ଜବତ ସାମଗ୍ରୀ ମଧ୍ୟରେ ୧୧୭ଟି ଜିଲେଟିନ୍ ଷ୍ଟିକ୍ ଓ ୩୫୦ଟି ଡିଟୋନେଟୋର୍ ରହିଛି।
ଆମେରିକାର ଓକଲାହୋମା ପ୍ରଦେଶରେ ତିନି ଜଣ ବ୍ୟକ୍ତିଙ୍କୁ ଅତି ନୃଶଂସ ଭାବେ ହତ୍ୟା କରିବା ସହ ହତ୍ୟାକାରୀ ଜଣକ ଅତି ବୀଭତ୍ସ ଭାବେ ମୃତକଙ୍କ କଲିଜାକୁ ରାନ୍ଧି ପରିବାର ଲୋକଙ୍କୁ ଖୁଆଇବା ଭଳି ଅଭାବନୀୟ ଘଟଣା ସାମ୍ନାକୁ ଆସିଛି। ଗିରଫ ହେବା ପରେ ଉକ୍ତ ଅପରାଧୀ ଜଣକ ପୋଲିସ୍ ନିକଟରେ ଏପରି ବୟାନ ଦେଇଛି। ବ୍ୟକ୍ତିଗତ କାରଣରୁ ଲରେନ୍ସ ପଲ୍ ଆଣ୍ଡରସନ ନାମକ ଏହି ଅପରାଧୀ ଜଣକ ତା'ର ପଡୋଶୀଙ୍କୁ ଛୁରୀ ଭୁଷି ହତ୍ୟା କରିଥିଲା। ତେବେ ହତ୍ୟା କରିବା ପରେ ଲରେନ୍ସ ମୃତକଙ୍କ କଲିଜାକୁ କାଟି ବାହାର କରିବା ସହ ନିଜ ଦାଦାଙ୍କ ଘରକୁ ଆସିଥିଲା।
ହଜାର ହଜାର କୋଟି ଟଙ୍କାର ବ୍ୟାଙ୍କ୍ ଋଣ ପଇଠ ନ କରି ଫେରାର୍ ହୋଇଯାଇଥିବା ବିଶିଷ୍ଟ ହୀରା ବ୍ୟବସାୟୀ ନୀରବ ମୋଦୀଙ୍କୁ ଗୁରୁବାର ଜବରଦସ୍ତ ଝଟକା ଲାଗିଛି। କାରଣ ବ୍ରିଟେନ କୋର୍ଟ ଏହି ପଳାତକ ଘୋଷିତ ବ୍ୟବସାୟୀଙ୍କୁ ଭାରତ ପ୍ରତ୍ୟର୍ପଣ ପାଇଁ ରହିଥିବା ଶେଷ ବାଧାକୁ ଦୂର କରିଦେଇଛନ୍ତି। ପଞ୍ଜାବ ନ୍ୟାସନାଲ୍ ବ୍ୟାଙ୍କ୍ (ପିଏନବି)ରୁ ହଜାର ହଜାର କୋଟି ଟଙ୍କା ଠକିନେଇଥିବା ନୀରବ ଏହି ମାମଲାରେ ୱାଣ୍ଟେଡ ଅଛନ୍ତି। ଗୁରୁବାର ଏହି ମାମଲାର ବିଚାର ବେଳେ ବିଚାରପତି ସାମୁଏଲ୍ ଗୁଜି କହିଛନ୍ତି ଯେ ନୀରବଙ୍କ ବିରୋଧରେ କୋର୍ଟରେ ଯାହା ସବୁ ତଥ୍ୟ ଦାଖଲ ହୋଇଛି, ସେଥିରେ ସେ ବେଶ୍ ସନ୍ତୁଷ୍ଟ। ଏହି ତଥ୍ୟ ନୀରବ ମନି ଲଣ୍ଡରିଂ ବିବାଦରେ ସାମିଲ୍ ଥିବାର ପ୍ରମାଣ ମିଳିଛି ବୋଲି ବିଚାରପତି କହିଛନ୍ତି। ଏଥିସହ ବିଚାରପତି ଗୁଜି ତାଙ୍କ ନିର୍ଦେଶନାମାର ଏକ ନକଲ ବ୍ରିଟେନ ବିଦେଶ ସଚିବ ପ୍ରୀତି ପଟେଲଙ୍କ ନିକଟକୁ ପଠାଇଦେବେ ବୋଲି ମଧ୍ୟ କହିଛନ୍ତି।
ସମ୍ପ୍ରତି ରାଜଧାନୀ ଦିଲ୍ଲୀ ସୀମାବର୍ତ୍ତୀ ଅଞ୍ଚଳରେ ଚାଲିଥିବା ଚାଷୀ ଆନ୍ଦୋଳନ ସହ ଜଡ଼ିତ ଭାରତୀୟ କିସାନ୍ ୟୁନିଅନ (ବିକେୟୁ)ର ନେତା ରାକେଶ ସିଂ ଟିକାୟତ ଗିରଫ ହୋଇପାରନ୍ତି। କାରଣ ତାଙ୍କ ବିରୋଧରେ ୯ ବର୍ଷ ତଳର ଏକ ମାମଲାରେ ମଧ୍ୟ ପ୍ରଦେଶ କୋର୍ଟ ଗିରଫ ପରୱାନା ଜାରି କରିଛନ୍ତି। ମଧ୍ୟ ପ୍ରଦେଶର ଅନୁପ୍ପୁର୍ ଜିଲ୍ଲାରେ ଗତ ୨୦୧୨ରେ ଟିକାୟତଙ୍କ ବିରୋଧରେ ଏକ ହତ୍ୟା ଓ ଦଙ୍ଗା ସୃଷ୍ଟି ଉଦ୍ୟମ ନେଇ ଅଭିଯୋଗ ରହିଛି। ଏହି ମାମଲାରେ ଗୁରୁବାର ମଧ୍ୟ ପ୍ରଦେଶ କୋର୍ଟ ଟିକାୟତଙ୍କ ବିରୋଧରେ ଗିରଫ ପରୱାନା ଜାରି କରିଛନ୍ତି। ତେଣୁ ଆସନ୍ତା ମାର୍ଚ୍ଚ ୮ ତାରିଖରେ ଟିକାୟତ ଗିରଫ ହେବାର ସମ୍ଭାବନା ରହିଛି। ଉକ୍ତ ଦିନ ଟିକାୟତ ଶିଓପୁର, ରେୱା ଓ ଦେୱାସଠାରେ ଚାଷୀମାନଙ୍କ ପକ୍ଷରୁ ଆୟୋଜିତ ରାଲିରେ ଟିକାୟତ ଯୋଗଦେବାର କାର୍ଯ୍ୟକ୍ରମ ରହିଛି ବୋଲି ବିକେୟୁର ମଧ୍ୟପ୍ରଦେଶ ଶାଖା ସାଧାରଣ ସମ୍ପାଦକ ଅନୀୟ ଯାଦବ ଏହା କହିଛନ୍ତି। ଗତ ୨୦୧୨ରେ ମଧ୍ୟପ୍ରଦେଶର ଜୈତାରୀ ଅଞ୍ଚଳରେ ବିକେୟୁର ଏକ ଆନ୍ଦୋଳନ ଟିକାୟତଙ୍କ ନେତୃତ୍ବରେ ଚାଲିଥିଲା। ଉକ୍ତ ଅଞ୍ଚଳରେ ଏକ ପାୱାର୍ ପ୍ଲାଣ୍ଟର ପ୍ରତିଷ୍ଠା ବିରୋଧରେ ବିକେୟୁ ଏହି ଆନ୍ଦୋଳନ କରୁଥିଲା। ତେବେ ଉକ୍ତ ଆନ୍ଦୋଳନରେ ପରବର୍ତ୍ତୀ ସମୟରେ ହିଂସାକାଣ୍ଡ ଘଟିବା ଫଳରେ ଏଥିରେ ପୋଲିସ୍ କର୍ମଚାରୀମାନେ ଆହତ ହୋଇଥିଲେ। ଏହାଛଡ଼ା ଉତ୍ତ୍ୟକ୍ତ ଆନ୍ଦୋଳନକାରୀମାନେ ପୋଲିସ୍ ଗାଡ଼ି ମଧ୍ୟ ପୋଡ଼ିଦେଇଥିଲେ।
ବାଲେଶ୍ବର ଜିଲ୍ଲାର ନୀଳଗିରି ଥାନା ଅନ୍ତର୍ଗତ ଖଡ଼ିପଦା ଗ୍ରାମରେ ଥିବା ଶନିମନ୍ଦିରରୁ ଏକ ବଡ଼ ଧରଣର ଲୁଟ୍ ହୋଇଛି। ମନ୍ଦିର ତାଲା ଭାଙ୍ଗି କଳାକନା ବୁଲାଇ ଦେଇଛନ୍ତି ଡକାୟତ। ମନ୍ଦିର ଭିତରେ ଥିବା ଠାକୁରଙ୍କ କେଜିଏରୁ ଅଧିକ ଓଜନର ରୁପା ମୁକୁଟ ସହ ଅନ୍ୟାନ୍ୟ ସୁନା ଅଳଙ୍କାର ଲୁଟିନେଇଛନ୍ତି ଦୁର୍ବୃତ୍ତ। ଏନେଇ ସକାଳେ ଜଣାପଡ଼ିବା ପରେ ପୋଲିସ୍ ଘଟଣାସ୍ଥଳରେ ପହଞ୍ଚି ଛାନ୍ଭିନ୍ ଆରମ୍ଭ କରିଛି।
ଠକେଇ ଓ ଅନ୍ୟାନ୍ୟ ମାମଲାରେ କ୍ରାଇମ୍ବ୍ରାଞ୍ଚ୍ ଦ୍ବାରା ଗିରଫ ହୋଇ ଜେଲ୍ରେ ଥିବା ଗୋପାଳପୁର ବିଧାୟକ ପ୍ରଦୀପ ପାଣିଗ୍ରାହୀଙ୍କୁ ମିଳିଛି ସର୍ତ୍ତମୂଳକ ଜାମିନ। କ୍ରାଇମ୍ବ୍ରାଞ୍ଚ ପକ୍ଷରୁ ରୁଜୁ ମାମଲାରେ ହାଇକୋର୍ଟ ବୁଧବାର ତାଙ୍କୁ ଜାମିନ୍ ପ୍ରଦାନ କରିଛନ୍ତି। ୫ ଲକ୍ଷ ଟଙ୍କା ଲେଖାଏଁ ୨ ଜଣ ଜାମିନ୍ଦାରଙ୍କ ବଦଳରେ ଜାମିନ୍ ମିଳିଛି। ଏଥିସହ ୨୪ ଲକ୍ଷ ଟଙ୍କା କ୍ୟାସ୍ ସ୍ୟୁରିଟି ଜମା କରିବାକୁ ମଧ୍ୟ ନିର୍ଦେଶ ଦେଇଛନ୍ତି ହାଇକୋର୍ଟ। ତେବେ ପ୍ରଦୀପଙ୍କୁ ଜାମିନ୍ ମିଳିଥିଲେ ବି ସେ ଜେଲ୍ରୁ ମୁକୁଳିପାରିବେ ନାହିଁ। କାରଣ ତାଙ୍କ ନାଁରେ ଅନ୍ୟ ମାମଲା ରହିଛି। ତେବେ ଗୋଟିଏ ମାମଲାରେ ଜାମିନ୍ ମିଳିଥିବାରୁ ତାଙ୍କୁ ସାମୟିକ ଆଶ୍ବସ୍ତି ମିଳିଛି।
